text: Vejle har landets klogeste 6. klasse
  02 marts 2014 kl. 08.22
  Det stod klart efter finalen i "Smart, Parat, Svar", som blev sendt på TV SYD i aftes.
  Det var de såkaldte The A-Team fra Søndermarksskolen i Vejle som vandt over en københavnsk 6. klasse i finalen, der blev afviklet i Odense i onsdags, men altså først blev offentliggjort og sendt lørdag aften.
  Se programmet via linket nedenfor.
  
  The A-Team
  The A-Team bestod af Anna Louise Kildeberg, Aske Vinding Skipper, Anne Kirstine AK Høxbro Rold, Agnes Grunnet Vibjerg og Adnan Mansour. Alle navne begynder med A, så hvad var mere oplagt end at kalde holdet "The A-team", i øvrigt også inspireret af filmen af samme navn.
  I både semifinalen og finalen var The A-Team sikre i svarene, hvor favoritkategorierne var historie og religion.
  
  Præmie på 10.000 kroner
  Da The A-Team vandt den regionale finale, vandt de samtidig en tur for hele klassen til Danfoss Universe, men efter finalesejren kan de nu også sætte 10.000 kroner ind på klassekontoen.
  
  Tværregionalt samarbejde
  "Smart, Parat, Svar" er et programsamarbejde mellem de otte TV2-regioner, Kulturstyrelsen og Danmarks børnebiblioteker. Finalen bestod således af den klogeste 6. klasse fra hver region, og her løb klassen fra Vejle altså med den samlede sejr og titlen som Danmarks klogeste 6. klasse.
  Se mere på tvsyd.dk/smartparatsvar
  